รัฐบาลพอใจรูปแบบการจัดหาที่ดินทำกินให้ชุมชน  เร่งขยายผลตัวอย่างความสำเร็จให้ทั่วถึง เป็นธรรมอย่างสมดุลทั้งประเทศ
พลเอก คงชีพ ตันตระวาณิชย์ โฆษกประจำรองนายกรัฐมนตรี  เปิดเผยว่า พลเอก ประวิตร วงษ์สุวรรณ รองนายกรัฐมนตรี พอใจผลจัดการและส่งเสริมที่ดินทำกินให้ประชาชน ตามนโยบายของรัฐบาลในการบริหารจัดการที่ดินและทรัพยากรดินของประเทศ เพื่อให้เกิดประโยชน์สูงสุด สมดุล เป็นธรรมและยั่งยืน หลังรับทราบรายงานผลการขับเคลื่อนการบริหารจัดการที่ดินและทรัพยากรดินของประเทศ ตั้งแต่ปี 2558 - 2564 สามารถดำเนินการจัดที่ดินทำกินให้ชุมชน ตามนโยบายรัฐบาลแล้ว 1,442 พื้นที่ใน 70 จังหวัด รวมเนื้อที่ 5,757,682 ไร่ ประชาชนได้รับการจัดที่ดินทำกินแล้ว 69,368 ราย เป็นพื้นที่ภาคเหนือ 17 จังหวัด รวม 2,159,544 ไร่ ภาคตะวันออกเฉียงเหนือ 20 จังหวัด รวม 1,481,839 ไร่ ภาคกลาง 19 จังหวัด รวม 1,551,217 ไร่ และภาคใต้ 14 จังหวัด รวม 565,080 ไร่ โดยเข้าไปช่วยส่งเสริมพัฒนาอาชีพและการตลาดควบคู่กันไปแล้วใน 62 จังหวัดจำนวน 46,820 ราย รองนายกรัฐมนตรี กล่าวขอบคุณ สำนักงานคณะกรรมการนโยบายที่ดินแห่งชาติ ( สคทช.) ที่เป็นหน่วยงานหลัก รวมทั้งสถาบันบริหารจัดการที่ดินธนาคารที่ดิน ( บจธ.) และหน่วยงานต่างๆ ที่เกี่ยวข้อง ที่ร่วมกันบูรณาการบริหารจัดการและแก้ปัญหาที่ดินทำกินอย่างเป็นระบบต่อเนื่อง ที่ผ่านมา ซึ่งเกี่ยวข้องในหลายพื้นที่ ทั้งพื้นที่ป่าไม้ พื้นที่นิคมสหกรณ์ ที่ราชพัสดุ เขตปฏิรูปที่ดินและพื้นที่สาธาณประโยชน์ รองนายกรัฐมนตรี กำชับขอให้ยังให้ความสำคัญกับการสงวนหวงห้ามที่ดินของรัฐ เพื่ออนุรักษ์และรักษาสมดุลของธรรมชาติ โดยขอให้เร่งขยายผลความสำเร็จต้นแบบของการจัดที่ดินทำกินชุมชนในแต่ละภาคให้ครอบคลุมทั่วถึงทั้งประเทศอย่างเป็นธรรมโดยเร็ว โดยเน้นการบริหารจัดการที่มุ่งความยั่งยืน พึ่งพาตัวเองได้และเป็นไปตามความต้องการของแต่ละชุมชนในพื้นที่ โดยเฉพาะการมีที่ดินทำกินอย่างถูกกฎหมายและเป็นไปตามหลักปรัชญาเศรษฐกิจพอเพียง พร้อมทั้งย้ำ ให้เข้าไปเสริมสร้างความเข้มแข็งด้านอาชีพ ทั้งการจัดหาแหล่งทุน การเตรียมความพร้อมและการเรียนรู้ทางอาชีพ การพัฒนาผลผลิตและการยกระดับคุณภาพสินค้าไปพร้อมๆ กัน